దేశాభిమాని

దేశాభిమాని, తెలుగులో మొట్టమొదటి దినపత్రిక. తొలుత వారపత్రికగా మొదలై, తరువాత దినపత్రికగా మారింది. ఇది బెజవాడ నుండి వెలువడేది. కృష్ణా వృత్తాంతినిగా మొదలై, కృష్ణా న్యూస్‌గా మారి, ఆ తరువాత దేశాభిమానిగా స్థిరపడింది. చివరికి దేశాభిమానిగా మారింది. మొదట ఇది వారపత్రికగా నడచి 1901 నాటికి దినపత్రికగా మారింది. ఈ పత్రికను స్థాపించిన దేవగుప్తం శేషాచలపతిరావుకు తొలి తెలుగు దినపత్రికా వ్యవస్థాపకుడనే కీర్తి లభించింది. గుంటూరులో దేశాభిమాని ప్రెస్‌ను స్థాపించి అక్కడే దీన్ని ముద్రించేవాడు. 

 చరిత్ర 
దేశాభిమాని తన జీవిత కాలంలో పలు మార్పులకు లోనైంది. మొదట ఇది 1887 లో 'కృష్ణావృత్తాంతిని' అనే పేరుతో మొదలైంది. ఆ తరువాత 'కృష్ణాన్యూస్‌' అని పేరు మార్చుకుంది. 1899 జనవరి నాటికి ఇది "కృష్ణా న్యూస్" వారపత్రిక గానే ఉంది. అప్పుడు దాని సర్క్యులేషను 300. 1899 మార్చి నాటికి అది "దేశాభిమాని" వారపత్రికగా మారింది. 1900 ఏప్రిల్ నాటికి అది దినపత్రికగా మారింది. అప్పటికి విజయవాడ లోనే ఉంది. అయితే అప్పటికి దినపత్రికతో పాటు వారపత్రిక కూడా వెలువడుతున్నట్లు తెలుస్తోంది. అప్పటికి సర్క్యులేషను 350. 1906 జూలై నాటికి ఇది విజయవాడ, గుంటూరు రెండు చోట్ల నుండీ ప్రచురిస్తున్నట్లు చూపారు. అయితే వారపత్రికగా మాత్రమే చూపారు.1907 జూలై నాటికి ఇది దినపత్రికగా, విజయవాడ, గుంటూరు రెండుచోట్ల నుండీ వెలువడుతోంది. అప్పటి సర్క్యులేషను 750.ప్రచురణ బెజవాడలో మొదలై, గుంటూరుకు మారింది. మారనిదల్లా పత్రికను స్థాపించిన దేవగుప్తం శేషాచలపతిరావు, ఆయన పట్టుదలాను. ప్రభుత్వాన్ని, అధికారులనూ విమర్శించడానికి ఆయన వెనకాడేవాడు కాదు. ఈ పత్రిక 30 సంవత్సరాల పాటు నడిచింది.

 సైద్ధాంతికత 
ఆంధ్రులకు ప్రత్యేక రాష్ట్రం ఉండాలని దేశాభిమాని వాదించేది. 1910 జనవరి 19 న ప్రచురించిన ఒక వ్యాసంలో ఆంధ్రులకు ప్రత్యేక సమస్యలున్నాయనీ ఆ సమస్యలను సమైక్యంగా ఎదుర్కోవాలనీ హెచ్చరించింది. 1910 ఫిబ్రవరి 4 న రాసిన వ్యాసంలో మద్రాసులో జరిగే రాజకీయ సభ ఆంధ్రుల శ్రేయస్సులను రక్షించదనీ, ఆంధ్రులు ప్రత్యేకంగా ఒక రాజకీయ సభను జరుపుకోవాలనీ సూచించింది.

 ఇవి కూడా చూడండి 

 దేశోపకారి
 గౌతమి

 మూలాలు 

వర్గం:తెలుగు దినపత్రికలు
వర్గం:మూతబడిన తెలుగు పత్రికలు
వర్గం:విజయవాడ నుండి ప్రచురితమైన తెలుగు పత్రికలు
వర్గం:గుంటూరు నుండి ప్రచురితమైన తెలుగు పత్రికలు
వర్గం:19 వ శతాబ్దపు తెలుగు పత్రికలు
వర్గం:20 వ శతాబ్దపు తెలుగు పత్రికలు
వర్గం:తెలుగు వారపత్రికలు